KOMMISSIONENS FORORDNING (EF) Nr. 796/95 af 7. april 1995 om ændring af forordning (EØF) nr. 1858/93 om gennemførelsesbestemmelser til Rådets forordning (EØF) nr. 404/93 for så vidt angår reglerne om støtte til udligning af indkomsttab i forbindelse med markedsføring af bananer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer (1), senest ændret ved forordning (EF) nr. 3290/94 (2), særlig artikel 12, stk. 8, og artikel 14,

under henvisning til Rådets forordning (EØF) nr. 3813/92 af 28. december 1992 om den regningsenhed og de omregningskurser, der skal anvendes i den fælles landbrugspolitik (3), senest ændret ved forordning (EF) nr. 150/95 (4), særlig artikel 12, og

ud fra følgende betragtninger:

I Kommissionens forordning (EØF) nr. 1858/93 (5), senest ændret ved forordning (EF) nr. 705/94 (6), er der fastsat gennemførelsesbestemmelser for reglerne om støtte til udligning af indkomsttab i forbindelse med markedsføring af bananer;

med virkning fra 1. februar 1995 ændrede artikel 13, stk. 2, i forordning (EØF) nr. 3813/92, en række prisers og beløbs værdi i ecu for at neutralisere virkningerne af afskaffelsen af justeringsfaktoren på 1,207509, som landbrugsomregningskurserne blev multipliceret med indtil den 31. januar 1995; de pågældende prisers og beløbs nye værdi i ecu blev fastsat fra den 1. februar 1995 efter bestemmelserne i artikel 13, stk. 2, i forordning (EØF) nr. 3813/92 og i artikel 18, stk. 1, i Kommissionens forordning (EØF) nr. 1068/93 af 30. april 1993 om fastsættelse og anvendelse af omregningskurserne i landbrugssektoren (7), senest ændret ved forordning (EF) nr. 157/95 (8);

for at undgå forvirring og lette anvendelsen af reglerne om støtte til udligning af indkomsttab i forbindelse med markedsføring af bananer bør værdien i ecu af den faste referenceindtægt, som fastsat i artikel 2, stk. 2, i forordning (EØF) nr. 1858/93, ændres med virkning fra begyndelsen af markedsføringsperioden marts og april 1995;

forordning (EØF) nr. 1858/93 indeholder i forbindelse med iværksættelsen af den nye ordning en række overgangsbestemmelser, der ikke længere anvendes; for klarhedens skyld bør overgangsbestemmelserne udgå; i betragtning af erfaringen bør perioderne for indgivelse af ansøgninger om forskud på og restbeløbet af støtten forlænges;

for at sikre en korrekt forvaltning bør bestemmelserne i nærværende forordning træde i kraft straks;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -

UDSTEDT FØLGENDE FORORDNING:

Artikel 1

I forordning (EØF) nr. 1858/93 foretages følgende ændringer:

1) Artikel 1, stk. 2, ophæves.

2) Artikel 2, stk. 2, affattes således:

»2. Den faste referenceindtægt fastsættes til 59,29 ECU/100 kg (nettovægt) grønne bananer ab pakkehal.«

3) Artikel 6 ophæves.

4) Artikel 7, stk. 2, affattes således:

»2. Ansøgninger indgives:

a) for så vidt angår forskud, senest den 20. i marts, maj, juli, september og november for bananer, der rent faktisk blev markedsført i den periode på to måneder, der går forud for den måned, hvor ansøgningen indgives

b) for så vidt angår betaling af restbeløbet af støtten, senest den 31. januar i året efter det år, for hvilket der ansøges om støtte.

Restbeløbet omfatter:

- støtte for bananer, der er markedsført i perioden november-december

- evt. justering af de beløb, som er udbetalt for bananer, der er markedsført i de i litra a) anførte perioder, på grundlag af det endelige støttebeløb.«

5) Artikel 8, stk. 2, ophæves.

6) Artikel 9 affattes således:

»Artikel 9

1. Overskrides de mængder, som er fastsat for de enkelte områder, jf. artikel 12, stk. 2, i forordning (EØF) nr. 404/93, ydes der støtte for alle de mængder, for hvilke der er ansøgt om støtte, idet den samlede mængde dog ikke kan overstige 854 000 tons (nettovægt).

2. Overstiger summen af de faktisk markedsførte mængder 854 000 tons, nedsættes de støtteberettigede markedsførte mængder for hvert berørt produktionsområde med en procentdel svarende til overskridelsen af den mængde, der er fastsat for det pågældende område.

Kommissionen fastsætter nedsættelsessatserne for de enkelte områder og meddeler dem til medlemsstaterne.

Finder andet afsnit anvendelse, nedsætter myndighederne de mængder, der er anført i de enkelte støtteansøgninger, med den fælles sats.«

7) Artikel 11 affattes således:

»Artikel 11

Ved omregningen af forskuds- og støttebeløbene til national valuta anvendes den landbrugsomregningskurs, der er gældende den første dag i hver af de i artikel 7, stk. 2, anførte perioder for markedsføring.«

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Artikel 1, nr. 2, anvendes fra den 1. marts 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 7. april 1995.

På Kommissionens vegne

Franz FISCHLER

Medlem af Kommissionen

(1) EFT nr. L 47 af 25. 2. 1993, s. 1.

(2) EFT nr. L 349 af 31. 12. 1994, s. 105.

(3) EFT nr. L 387 af 31. 12. 1992, s. 1.

(4) EFT nr. L 22 af 31. 1. 1995, s. 1.

(5) EFT nr. L 170 af 13. 7. 1993, s. 5.

(6) EFT nr. L 85 af 30. 3. 1994, s. 7.

(7) EFT nr. L 108 af 1. 5. 1993, s. 106.

(8) EFT nr. L 24 af 1. 2. 1995, s. 1.